Nýtt ár mætir okkur með sínum tækifærum og áskorunum . Nýtt ár mætir okkur með sínum tækifærum og áskorunum . Eftir langt hagvaxtarskeið gefur nú á bátinn , atvinnuleysi hefur aukist og fyrirtæki leita allra leiða til að hagræða í rekstri . Samkeppnishæfni landsins þarf að efla og er nýsköpun þar í burðarhlutverki . Fyrir lítið hagkerfi eins og Ísland er gríðarlega mikilvægt að byggja enn fleiri stoðir undir íslenskt atvinnulíf . Við viljum að Ísland sé þekkingarsamfélagið þar sem er ýtt og stutt við nýsköpun og frumkvöðlahugsun . Við viljum styðja við og hlúa að einstaklingum með hugmyndir og gefa þeim tækifæri til vaxtar . Samtök iðnaðarins vilja leggja sitt af mörkum til að efla hér atvinnulíf og velsæld . Liður í því er að helga árið 2020 nýsköpun í sínum víðasta skilningi . Nýsköpun og þróun á sér stað jafnt í nýjum sem grónum fyrirtækjum og með því að styðja við það eflum við samkeppnishæfni landsins til framtíðar . Tækifæri til nýsköpunar liggja á öllum sviðum atvinnulífsins . Nýsköpun leiðir til nýrra starfa og aukinna verðmæta . Ennfremur stuðlar nýsköpun að lausnum á samfélagslega mikilvægum áskorunum . Nú um stundir er um fátt meira rætt en áhrif loftslagsbreytinga og breytinga á vistkerfi okkar . Íslensk fyrirtæki hafa sannarlega margt fram að færa í þeim efnum með þekkingu á grænni orku og öðrum grænum lausnum . Ég er sannfærð um að íslensk fyrirtæki eiga frekari möguleika til að takast á við hlýnun jarðar og stuðla að sjálfbærri þróun . Lausnirnar munu koma frá atvinnulífinu og þar mun nýsköpun og þróun gegna lykilhlutverki . Stofnun Grænvangs , samstarfsvettvangs stjórnvalda og atvinnulífs um grænar lausnir , sýnir skýrt áhuga atvinnulífsins á þessum málum sem og metnað og vilja til að gera enn betur og meira . Ísland 2020 – sókn fyrir atvinnulíf og samfélag – með þekkingu , sjálfbærni og velferð að leiðarljósi . Þetta er titill skýrslu sem forsætisráðuneytið lét vinna og gefin var út árið 2010 . Nú í upphafi árs 2020 er tilvalið að rýna aðeins í þá stefnumótun sem þar var sett fram og velta árangrinum fyrir sér . Skýrslan var unnin í kjölfar efnahagslegra hamfara hér á landi og ljóst að mikill vilji var til þess að endurreisa Ísland með metnaðarfullum hætti . Meðal markmiða var meðal annars að : Lækka hlutfall íbúa með 75% örorkumat á aldrinum 18 - 66 ára úr 7,3% í 5,7% árið 2020 . Því miður höfum séð gríðarlega fjölgun öryrkja á síðustu 10 árum og er það fámennri þjóð mikið áhyggjuefni . Lækka hlutfall atvinnulausra úr 7% árið 2010 í 3% af heildarvinnuafli árið 2020 . Þessu markmiði náðum við en þó höfum við séð fjölgun atvinnulausra á árinu 2019 sem tengja má dýfu í efnahagslífinu . Bæta stöðu jafnréttismála þannig að gildi jafnréttisvísitölunnar global gender gap index verði nálægt 0,9 árið 2020 . Hér erum við nálægt markmiðinu en árið 2018 vorum við með einkunnina 0,858 . 4% af landsframleiðslu sé varið til rannsókna , þróunar og nýsköpunar . Hér erum við í rúmum 2% og betur má ef duga skal . Árið 2020 verði færni íslenskra grunnskólanemenda sambærileg við 10 efstu þjóðir samkvæmt OECD PISA-rannsókninni á lesskilningi og læsi á stærðfræði og raungreinar . Okkur hefur hrakað samkvæmt nýjustu PISA-rannsókninni og sérstaklega er lestrarkunnáttu ábótavant sem er áhyggjuefni . En lítum þá til efnahags - og þróunarmarkmiðanna : Að opinberar skuldir verði ekki hærri en 60% af landsframleiðslu árið 2020 . Nú eru heildarskuldir ríkissjóðs rúmlega 23% og eru með því lægsta innan OECD-ríkjanna . Að verðbólga árið 2020 verði ekki yfir verðbólgumarkmiði Seðlabanka Íslands , þ.e. nú ekki hærri en 2,5% . Við höfum verið við verðbólgumarkmiðin frá árinu 2014 og fram á árið 2019 er verðbólga tók að hækka en það er viðbúið að verðbólgan færist nær markmiðinu á nýjan leik . Vextir ( langtímavextir ) verði árið 2020 ekki hærri en tvö prósentustig umfram vexti í þeim þremur ríkjum ESB þar sem vextir eru lægstir . Vextir hafa verið að lækka hér á landi undanfarið og eru nú í sögulegu lágmarki . Það er fátt sem bendir til annars en að vextir muni halda áfram að lækka enda er það eitt af markmiðum lífskjarasamninganna . Eins og sjá má á þessari upptalningu , sem þó er ekki tæmandi , þá höfum við á undanförnum áratug náð markverðum og eftirtektarverðum árangri í samfélagi okkar . Endurreisn efnahagskerfis okkar hefur gengið vonum framar og ekkert sem bendir til annars en að við séum á góðri leið . Leið til framfara og frekari uppbyggingar . Ég lít björtum augum til ársins 2020 . Sannfærð um að við eigum eftir að feta okkur áfram veginn til farsældar fyrir íslenska þjóð rétt eins og við höfum gert síðasta áratuginn . Það gerist hins vegar ekki af sjálfu sér og efla þarf samkeppnishæfni landsins með markvissum hætti eigi Ísland ekki að verða eftirbátur annarra ríkja . Lykilspurningin er sú hvað drífi vöxt framtíðar . Nýsköpun leikur þar stórt hlutverk . Tækifæri okkar liggja á öllum sviðum atvinnulífsins og það er okkar að grípa þau ! Ég óska ykkur öllum farsældar á árinu 2020 .